नेपालमा पार्टीप्यालेस तथा ब्यांक्वेट मार्फत अहिले भोजभतेर गर्ने प्रचलन दिनानुदिन बढ्दो छ । सेवाप्रदायकहरु सेवा प्रवाहको क्रममा आइपर्ने अन्य झण्झटबाट मुक्त हुन चाहन्छन् । कुनै कार्यक्रम गर्ने क्रममा आवश्यक पर्ने विद्युत, पानी, पार्किङ, भाँडाकुँडाको व्यवस्थापन, ठाऊँको उपलब्धता, भान्से तथा अन्य कार्यमा आवश्यक जनशक्ति व्यवस्थापन तथा जोखिमबाट बच्नको समेत सकिने भएको कारण अहिले पार्टी प्यालेसहरु प्रतिको आकर्षण बढिरहेको छ । कार्यक्रम आयोजना गर्ने क्रममा शुरुमा नै पार्टीप्यालेसले उपलब्ध गराउने सेवा र सर्त सम्बन्धी पार्टी प्यालेस व्यवस्थापन पक्षसँग सहमति भएपश्चात् अन्य सबै काम पार्टी प्यालेसले नै गरिदिने हुँदा कार्यक्रम आयोजक बिना झण्झट कार्यक्रममा नै रमाउन सक्ने वातावरण बन्ने गर्छ । यसबाट बाह्य रुपमा समेत आयोजक पक्ष प्रतिको दृष्टिकोण वा प्रतिष्ठा बढ्ने समेत अनुमान गर्न सकिन्छ ।
